  Виталий Пронин Гуртоос витё вужмем техникаез утилизировать карон сярысь законлэсь улонэ пыӵамзэ. Луоз-а та ласянь соослы кыӵе ке юрттэт?Дэбес ёросысь «Темп» фермер хозяйство 300 гектар пала муос вылэ чабей кизе, 40 гектар вылэ - картош, 10 гектаре - кубиста. Хозяйстволэн кивалтӥсез Татьяна Перевозчикова вера: гурт удысын туала амалъёстэк ужаны туж секыт. Шугъяськонъёс шоры учкытэк, «Темп» хозяйство туэ басьтыны быгатӥз выль трактор - со кизе но, гыре но, эстӥськонэз но шыръя. Выль техникаез Валентин Осотов трактористлы оскизы. Ӵыж-выль тракторен, валамон, ужаны шӧдскымон капчигес - та дырозь угось списать карем техника сяна ӧз шедьылы, шуэ В. Осотов.Хозяйствое вуттэм выль техникалэн дуныз 3 миллион манетлэсь ятыр. Фермер огазеяськон сое республикамылэн юрттэтэныз басьтыны быгатӥз - дунызлэн ӝыныез бюджетысь берыктэмын вал. Таӵе юрттэт нырысьсэ висъяськиз, шуэ Татьяна Перевозчикова. Оске: азьланяз, оло, вуж техникаез утилизировать каронъя но выльзэ басьтонъя капчиятэм амалъёс пыӵаны кутскозы. Легковой машинаос пумысен таӵе закон кутэмын вал ук. Кӧня вуж автоос выльёсыныз воштэмын вал!- Куашкам техникамы уно люкаськемын, - шуэ кивалтӥсь. - Соос пушкысь чыры-пыры ёзъёссэ поттаса, та вакытэ бызьылӥсь-ужась техникамес тупатъямы ни. Вуж техникалэн корт мугорыз гинэ кылиз на. Кытчы соосты кароно - валантэм. Инты басьтыса гинэ, сыло…Та юанэныз Татьяна Перевозчикова Россиысь Гурт удысъя министерствоысь специалистъёслы но вазиськылӥз ни. Москваысь кивалтӥсьёс фермерез буйгатӥзы: вуоно арысен Россиын быдэсъяськыны кутскоз 10 арлэсь кемагес ужам техникаез выленыз воштонъя программа.Ольга Прокопьева.  